《烛影摇红 雨夜感怀》
清代·江珠

夜雨潇潇，灯点滴光如豆。文章何处哭西风，真不堪回首。

忆月夕花朝候。酒酣说剑，淋漓泼、墨黏襟袖。耳热谈天，争无作有。

是事休休，狂怀磨尽浑非旧。不须制恨与笺愁，命也还知否。

放却眉间叠皱。脱尘缘、蒲团坐守。千声古佛，一炷清香，好生消受。

作者简介：江珠，字碧岑，号小维摩，甘泉人，监生江藩妹，诸生吾学海室。工词赋，尤长骈体文，通经史，并善舞剑，著有《青藜阁诗文集》、《小维摩集》。